b'\n_START_ARTICLE_\nPedro Calder\xc3\xb3n de la Barca\n_START_SECTION_\n\xc5\xbdivljenje\n_START_PARAGRAPH_\nDon Calder\xc3\xb3n je najve\xc4\x8dji pisec \xc5\xa1panske baro\xc4\x8dne dramatike. Rodil se je v plemi\xc5\xa1ki dru\xc5\xbeini v Madridu. Najprej je kot vojak sodeloval v bojih s katalonskimi uporniki, potem pa je postal leta 1651 redovnik in bil kraljev dvorni kaplan. Prenehal je pisati za \xc5\xa1ir\xc5\xa1e ob\xc4\x8dinstvo in ostal samo dvorni dramatik. Zapustil je opus okoli 120 dram s posvetno vsebino (comedias) in okoli 80 alegori\xc4\x8dnih duhovnih dram (autos sacramentales). Calder\xc3\xb3nove drame nadaljujejo izro\xc4\x8dilo \xc5\xa1panske renesan\xc4\x8dne dramatike, zlasti Lopeja de Vega, vendar v skladu s \xc4\x8dasom protireformacije in razpadanja \xc5\xa1panskega fevdalizma poudarjajo pripadnost katoli\xc5\xa1tvu, zvestobo monarhu, predvsem pa idejo \xc4\x8dasti kot najva\xc5\xbenej\xc5\xa1e socialno-eti\xc4\x8dno na\xc4\x8delo. Slog njegovih iger je retori\xc4\x8den, bogat metafor in slikovit.\n_START_SECTION_\nDela\n_START_PARAGRAPH_\nOkoli 120 komedij je mogo\xc4\x8de razdeliti na verske (\xc4\x8ca\xc5\xa1\xc4\x8denje kri\xc5\xbea, Stanovitni kraljevi\xc4\x8d, Zdravnik svoje \xc4\x8dasti), filozofske (\xc5\xbdivljenje je sen) in tragi\xc4\x8dne (Sodnik Zalamejski; gre verjetno za eno najbolj\xc5\xa1ih Calder\xc3\xb3novih del)._NEWLINE_V svojem \xc4\x8dasu pa je najve\xc4\x8d priznanja dosegel s svojimi misteriji (autos sacramentales), ki jih je skupno okoli 80; v njih obravnava svetopisemske zgodbe iz stare in nove zaveze, ki so se v njegovem \xc4\x8dasu predvajale pod milim nebom: Baltazarjeva ve\xc4\x8derja, Gospodov vinograd, Veliki oder sveta. Najve\xc4\x8dji pomen in slavo pa je dosegel s filozofsko komedijo \xc5\xbdivljenje je sen, psiholo\xc5\xa1ko alegorijo premagovanja strasti z razumom.\n_START_SECTION_\nSodnik Zalamejski\n_START_PARAGRAPH_\nIgra je nastala na motiv, ki ga je odrsko oblikoval \xc5\xbee Lope de Vega. Po resni\xc4\x8dnem dogodku prikazuje spor med samovoljnim vojakom -plemi\xc4\x8dem in kme\xc4\x8dkim veljakom. Ko mu plemi\xc4\x8d prizadene dru\xc5\xbeinsko \xc4\x8dast, ga kmet po stari \xc5\xa1egi kot va\xc5\xa1ki sodnik obsodi na smrt in d\xc3\xa1 obesiti. Kralj stopi na kmetovo stran, \xc4\x8deprav je kr\xc5\xa1il monarhisti\xc4\x8dne zakone. Igra ima v sredi\xc5\xa1\xc4\x8du idejo \xc4\x8dasti kot osrednjo \xc5\xbeivljenjsko vrednoto, ob tem prikazuje konflikt pravice in samovolje na splo\xc5\xa1no veljaven na\xc4\x8din. Baro\xc4\x8dna je v njej zmes strastno vznesene \xc4\x8dustvenosti in drasti\xc4\x8dne krutosti. Kot vse \xc5\xa1panske igre tistega obdobja je napisana v verzih.'